བྱམས་མགོན་སི་ཏུ་རིན་པོ་ཆེ་མཆོག་གིས་འཚམས་འདྲིའི་གསུང་བཤད་གནང་དོན།༸གོང་ས་མཆོག་གིས་དུས་ནས་དུས་སུ་ལམ་སྟོན་བཀའ་སློབ་གནང་བ་ལ་བརྟེན་ནས་རིན་པོ་ཆེ་མཆོག་ནས་བོད་དང་རྒྱ་བལ་འབྲུག་གསུམ་གྱིས་གཙོས་འཛམ་གླིང་གི་རྒྱལ་ཁབ་མང་པོའི་ནང་ཆོས་ཀྱི་འཁོར་ལོ་རྒྱ་ཆེར་བསྐོར་ཐུབ་པ་བྱུང་ཡོད་ལ།༸གོང་ས་མཆོག་གིས་འགྲོ་བ་ཀུན་གྱི་བདེ་སྐྱིད་ཀྱི་གཞི་མ་ཀུན་མཁྱེན་རྒྱལ་བའི་བསྟན་པ་རིན་པོ་ཆེ་དང་།བོད་ཀྱི་ཐུན་མོང་མ་ཡིན་པའི་ཆོས་དང་རིག་གཞུང་མི་ཉམས་རྒྱུན་འཛིན་དང་ཉམས་པ་སླར་གསོ།འཛམ་གླིང་ཁྱོན་ཡོངས་དང་དམིགས་བསལ་ཁ་བ་རི་བའི་ཆོས་རིག་གཅིག་ཏུ་འདྲེས་པའི་སྐྱེས་བོ་སྤྱི་བྱེ་བྲག་ཡོངས་ལ་ཡ་རབས་སྤྱོད་ཚུལ་དང་མཐུན་པའི་ཀུན་སྤྱོད་དང་།གཞན་ཕན་གྱི་ལྷག་བསམ་ལྡན་པའི་ཀུན་སློང་།རྒྱལ་ཁབ་དང་ལུང་ཚན།ཆོས་དང་མི་རིགས་ཕན་ཚུར་བར་བརྩི་བཀུར་སྐྱོང་རེས་དང་མཛའ་མཐུན་ཡོང་བར་ཐུགས་ཁུར་ཆེར་བཞེས་ཀྱིས་བླ་ན་མེད་པའི་མཛད་འཕྲིན་བསྐྱངས་དང་སྐྱོང་བཞིན་པར་ཐུགས་རྗེ་ལེགས་གསོལ་ཞུ་རྒྱུ་དང་།༸མགོན་པོ་གང་གི་ཐུགས་རྗེ་སྐྱབས་འོག་ནས་ནམ་ཡང་མི་འདོར་བའི་གསོལ་འདེབས་བཅས་གནང་སོང་།